CELEX: 32019D2003
Language: mt
Date: 2019-11-28 00:00:00
Title: DEĊIŻJONI TA’ IMPLIMENTAZZJONI TAL-KUMMISSJONI (UE, Euratom) 2019/2003 tat-28 ta’ Novembru 2019 fir-rigward tal-awtorizzazzjoni għall-Irlanda biex tkompli tuża ċerti stimi approssimattivi għall-kalkolu tal-bażi tar-riżorsi proprji tal-VAT fir-rigward tat-trasport tal-passiġġieri sa tmiem l-2023 (notifikata bid-dokument C(2019) 8593) (It-test bl-Ingliż biss huwa awtentiku)

2.12.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 310/52
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE, Euratom) 2019/2003
         tat-28 ta’ Novembru 2019
         fir-rigward tal-awtorizzazzjoni għall-Irlanda biex tkompli tuża ċerti stimi approssimattivi għall-kalkolu tal-bażi tar-riżorsi proprji tal-VAT fir-rigward tat-trasport tal-passiġġieri sa tmiem l-2023
         (notifikata bid-dokument C(2019) 8593)
         (It-test bl-Ingliż biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,
         Wara li kkunsidrat ir-Regolament tal-Kunsill (KEE, Euratom) Nru 1553/89 tad-29 ta' Mejju 1989 dwar l-arranġamenti uniformi definittivi għall-ġbir ta' riżorsi proprji li jakkumulaw mit-taxxa tal-valur miżjud (1), u b'mod partikulari t-tieni inċiż tal-Artikolu 6(3) tiegħu,
         Wara li kkonsultat lill-Kumitat Konsultattiv dwar ir-Riżorsi Proprji,
         Billi:
         
                     (1)
                  
                  
                     Skont l-Artikolu 371 tad-Direttiva tal-Kunsill 2006/112/KE (2), l-Irlanda tista' tkompli teżenta t-transazzjonijiet imsemmija fil-Parti B tal-Anness X ta' dik id-Direttiva, jekk hija kienet eżentat dawk it-tranżazzjonijiet fl-1 ta' Jannar 1978. Skont dak l-Artikolu, dawk it-tranżazzjonijiet iridu jitqiesu għad-determinazzjoni tal-bażi tar-riżorsi proprji tat-taxxa fuq il-valur miżjud (VAT).
                  
               
                     (2)
                  
                  
                     Permezz tad-Deċiżjoni tal-Kummissjoni 2010/5/UE, l-Euratom (3) l-Irlanda kienet awtorizzata li tuża stimi approssimattivi fir-rigward tal-kategorija ta’ tranżazzjonijiet li ġejja msemmija fil-parti B tal-Anness X tad-Direttiva 2006/112/KE: It-trasport ta’ passiġġieri (punt 10), mill-1 ta’ Jannar 2009 sal-31 ta’ Diċembru 2018.
                  
               
                     (3)
                  
                  
                     Fl-ittra tagħha tat-30 ta’ April 2019, l-Irlanda talbet awtorizzazzjoni mill-Kummissjoni biex tkompli tuża ċerti estimi approssimattivi għall-kalkolu tal-bażi tar-riżorsi proprji tal-VAT. L-Irlanda ma tistax tagħmel il-kalkolu preċiż tal-bażi tar-riżorsi proprji tal-VAT għat-tranżazzjonijiet imsemmija fil-punt 10 tal-Parti B tal-Anness X tad-Direttiva 2006/112/KE fir-rigward tat-trasport tal-passiġġieri. Kalkolu bħal dan x’aktarx li jinvolvi piż amministrattiv mhux ġustifikat meta wieħed iqis l-effett ta’ dawn it-tranżazzjonijet fuq il-bażi totali tal-Irlanda tar-riżorsi proprji tal-VAT. L-Irlanda hi fil-pożizzjoni li tagħmel kalkolu billi tuża stimi approssimattivi għal din il-kategorija ta' tranżazzjonijiet. L-Irlanda għandha għalhekk tkun awtorizzata tkompli tikkalkula l-bażi tar-riżorsi proprji tal-VAT billi tuża estimi approssimattivi fir-rigward tat-trasport tal-passiġġieri.
                  
               
                     (4)
                  
                  
                     Għal finijiet ta' trasparenza u ċertezza legali huwa xieraq li l-applikabbiltà tal-awtorizzazzjoni tintrabat b'limitu ta' żmien.
                  
               ADOTTAT DIN ID-DEĊIŻJONI:
         
            Artikolu 1
            Biex tiġi kkalkulata l-bażi tar-riżorsi proprji tal-VAT mill-1 ta’ Jannar 2019 sal-31 ta' Diċembru 2023, l-Irlanda hija awtorizzata li tuża stimi approssimattivi fir-rigward tat-trasport tal-passiġġieri kif imsemmi fil-punt 10, il-Parti B, tal-Anness X tad-Direttiva 2006/112/KE.
         
         
            Artikolu 2
            Din id-Deċiżjoni hija indirizzata lill-Irlanda.
         
         
            Magħmul fi Brussell, it-28 ta’ Novembru 2019.
            
               
                  Għall-Kummissjoni
               
               Günther OETTINGER
               
                  Membru tal-Kummissjoni
               
            
         
         
            (1)  ĠU L 155, 7.6.1989, p. 9.
         
            (2)  Id-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta’ taxxa fuq il-valur miżjud (ĠU L 347, 11.12.2006, p. 1).
         
            (3)  Id-Deċiżjoni tal-Kummissjoni 2010/5/UE, Euratom tat-22 ta' Diċembru 2009 li tawtorizza lill-Irlanda biex tuża ċerti estimi approssimattivi għall-kalkolu tal-bażi tar-riżorsi proprji tal-VAT (ĠU L 3, 7.1.2010, p. 19).